अंजना अनिल की तरह ही डॉ शकुन्तला ‘किरण’ ने भी हिन्दी–लघुकथा को अनेक स्तरों एवं माध्यमों से समृद्ध एवं गौरवान्वित किया है। भारत में लघुकथा पर सर्वप्रथम शोधकार्य डॉ शकुन्तला ने किया। इनका विषय ‘कथा–लेखन का एक और पिरामिड’ था। इसमें इन्होंने लघुकथा के ऐतिहासिक परिप्रेक्ष्य पर कार्य किया था, जिसने बाद में शोधकार्य करने वालों को न मात्र उत्प्रेरित किया, अपितु उन्हें इस विषय को और आगे बढ़ाने हेतु एक ठोस आधार भी प्रदान किया। ‘धुँधला दर्पण’, ‘कोहरा’, ‘मौखिक परीक्षा’, ‘शॉप इंस्पेक्टर’, ‘कैरियर’, ‘हार’, ‘चेकिंग’ इत्यादि इनकी दर्जनों रचनाएँ आज भी पाठक विस्मृत नहीं कर पाए हैं। लघुकथा के कई चर्चित संकलनों में इनकी लघुकथाएँ संकलित हैं। डॉ शकुन्तला ‘किरण’ के बाद दूसरा शोध–कार्य डॉ शमीम शर्मा ने किया, जो आजकल हिसार के एक कॉलेज की प्राचार्या हैं। डॉ शमीम शर्मा ने वस्तुत: शकुन्तला ‘किरण’ के कार्य को ही आगे बढ़ाया। वस्तुत: इनके सम्पादकत्व में ‘कुरुशंख’ पत्रिका का लघुकथांक तथा ‘हस्ताक्षर’ लघुकथा–संकलन जो 1981 ई में प्रकाशित होकर ख्याति अर्जित कर चुका है। इनकी लघुकथाओं का एकल संग्रह अभी तक प्रकाशित नहीं हुआ।फिर भी, इनकी लघुकथाएँ महिलाओं को प्रगतिशील दिशा देने में सफल रही हैं। इनके बाद जिन महिलाओं ने लघुकथा में शोध्कार्य करके उसके विकास में अपना उल्लेखनीय योगदान दिया, उनमें सागर की डॉ मंजु पाठक, बोकारो की डॉ आशा पुष्प, डॉ अंजलि शर्मा, विभा खरे इत्यादि के नाम प्रमुख हैं। इनके अतिरिक्त आगरा की मनोरमा शर्मा, उज्जैन की भारती इत्यादि अनेक